ரேசன் கடையில் வாங்கும் புழுத்த அரிசிக்கு சாம்பார் வைக்க பத்துரூபாய் தருவான் மீதமெல்லாம் சாராய கடைக்கும் சீட்டாட்ட மேடைக்கும் போய்விடும். சில நேரங்களில் இந்த அனந்தபுர டவுனுக்கு வந்து பெண்களோடு சுற்றுவானாம். கதிரறுக்க வழியில்லாதவனுக்கு காது குத்த தங்க குச்சி வேண்டும் என்பது போல பெண்டாட்டி பிள்ளைகளுக்கு சோறு போட துப்பில்லாதவனுக்கு பக்கத்துக்கு இரண்டு வைப்பாட்டி வேண்டுமாம். தட்டி கேட்டால் அடி உதை இதுதான் கணவனிடம் அவள் பெற்ற பரிசுகள்.